## Pravilnik o izmjenama i dopunama Pravilnika o pravima, uvjetima i načinu korištenja zdravstvene zaštite u inozemstvu

### NN 155/2005 (30.12.2005.), Pravilnik o izmjenama i dopunama Pravilnika o pravima, uvjetima i načinu korištenja zdravstvene zaštite u inozemstvu

# HRVATSKI ZAVOD ZA ZDRAVSTVENO OSIGURANJE

**3016**

Na osnovi članka 15. stavka 5. Zakona o
zdravstvenom osiguranju (»Narodne novine« broj 94/01., 88/02., 149/02.,
117/03., 30/04., 177/04. i 90/05.) i članka 19. podstavka 4. Statuta Hrvatskog
zavoda za zdravstveno osiguranje (»Narodne novine« broj 16/02., 24/02. i
58/03.), Upravno vijeće Hrvatskog zavoda za zdravstveno osiguranje na 25.
sjednici održanoj 21. siječnja 2005. godine uz suglasnost ministra nadležnog za
zdravstvo donijelo je

## PRAVILNIK

### O IZMJENAMA I DOPUNAMA PRAVILNIKA O PRAVIMA, UVJETIMA I NAČINU KORIŠTENJA ZDRAVSTVENE ZAŠTITE U INOZEMSTVU

Članak 1.

U Pravilniku o pravima, uvjetima i načinu
korištenja zdravstve­ne zaštite u inozemstvu
(»Narodne novine« broj 76/02., 43/03., 198/03. i 30/05. – u daljnjem tekstu:
Pravilnik) članak 11. mijenja se i glasi:

»Članak 11.

Osiguranoj osobi može se odobriti pravo na
upućivanje na liječenje u inozemnu zdravstvenu ustanovu ako se potrebno
liječenje ne može provesti u ugovornim zdravstvenim ustanovama u Republici
Hrvatskoj, a može se uspješno provesti u inozemstvu.

Bolesti i posljedice ozljeda, za liječenje kojih
osigurana osoba može ostvariti pravo iz stavka 1. ovog članka, posebnom odlukom
utvrđuje Upravno vijeće Zavoda uz suglasnost ministra nadležnog za zdravstvo.

Pod liječenjem u smislu stavka 1. ovog članka
smatraju se dijagnostički i terapijski postupci, operacijski zahvati, bolničko
i ambulantno liječenje, te kontrolni pregledi.«

Članak 2.

Članak 12. mijenja se i glasi:

»O pravu na upućivanje na liječenje u inozemnu
zdravstvenu ustanovu u skladu s odredbama članka 11. ovog Pravilnika odlučuje
se rješenjem koje u prvom stupnju donosi ovlašteni radnik Direkcije Zavoda.

Rješenje iz stavka 1. ovog članka donosi se na
osnovi zahtjeva osigurane osobe, odgovarajuće medicinske dokumentacije, te
nalaza, mišljenja i ocjene liječničkog povjerenstva Direkcije Zavoda koje je
obvezno prije donošenja ocjene o upućivanju na liječenje u ino­zemnu
zdravstvenu ustanovu pribaviti mišljenje doktora specijalista – konzultanata za
bolesti ili posljedice ozljeda utvrđene odlukom iz članka 11. stavka 2. ovog
Pravilnika koje imenuje ministar nadležan za zdravstvo.

Doktori specijalisti-konzultanti iz stavka 2.
ovog članka obraz­loženim mišljenjem potvrđuju da traženo liječenje nije mogu­će
provesti u ugovornim zdravstvenim ustanovama u Republici Hrvatskoj ili
potvrđuju da je traženo liječenje moguće provesti u ugovornim zdravstvenim
ustanovama u Republici Hrvatskoj.

Pravo na upućivanje na liječenje u inozemstvo na
teret sredstava Zavoda može se odobriti osiguranoj osobi ako je pozitivno
mišljenje dalo najmanje dva doktora specijalista-konzultanta iz stavka 2. ovog
članka.

Nalaz, mišljenje i ocjena liječničkog
povjerenstva Direkcije Zavoda, kojim se osiguranoj osobi odobrava upućivanje na
liječenje u inozemnu zdravstvenu ustanovu, obvezno podliježe suglasnosti
posebnog povjerenstva Ministarstva zdravstva i socijalne skrbi.

Odluka o izboru inozemne zdravstvene ustanove, u
koju će se osiguranu osobu uputiti na liječenje, u nadležnosti je Zavoda.«.

Članak 3.

Iza
članka 12. dodaje se članak 13. koji glasi:

»Članak 13.

Iznimno od odredbi članka 12. i 22.a ovog
Pravilnika u hitnom slučaju, kada postoji neposredna opasnost za život
osigurane osobe, rješenje iz članka 12. stavka 1. i članka 22.a. stavka 3.
ovoga Pravilnika može se donijeti bez pribavljene suglasnosti posebnog
povjerenstva Ministarstva zdravstva i socijalne skrbi.«

Članak 4.

U članku 14. u stavku 6. na kraju briše se točka
i dodaje tekst: »koje je donijeto na osnovi mišljenja doktora specijalista-konzulta­nata iz članka 12. stavka 2. ovog Pravilnika i na
koje je suglasnost dalo posebno povjerenstvo Ministarstva zdravstva i socijalne
skrbi.«.

Članak 5.

U članku 16. stavku 1. broj: »17.a« zamjenjuje
se brojem: »22.a«.

U stavku 2. podstavak 5. mijenja se i glasi:

»– o doktorima specijalistima-konzultantima koji
su dali pozitivno mišljenje o upućivanju na liječenje u inozemstvo«.

Članak 6.

U
članku 17. stavku 1. riječi: »i 17.a.« zamjenjuje se brojem: »22.a«.

U
stavku 2. iza riječi: »stavkom 2.« dodaju se riječi: »i člankom 17.a.«.

Članak 7.

Članak 17.a. mijenja se i glasi:

»Članak 17.a.

Pravo na liječenje u inozemstvu prema postupku
propisanom u članku 12. ovoga Pravilnika može ostvariti i osigurana osoba za
koju je tijekom liječenja u ugovornoj zdravstvenoj ustanovi u Republici
Hrvatskoj, zbog nemogućnosti nastavka uspješnog liječenja u toj ili u drugoj
ugovornoj zdravstvenoj ustanovi u Republici Hrvatskoj, zdravstvena ustanova
dala prijedlog za premještaj i daljnje liječenje u inozemnoj zdravstvenoj
ustanovi.

Nadležni liječnik specijalist u zdravstvenoj
ustanovi u kojoj se osigurana osoba liječi obvezan je uz prijedlog za nastavak
liječenja u inozemnoj zdravstvenoj ustanovi osiguranoj osobi, članu njezine
obitelji ili osobi koja o njoj skrbi dati svu raspoloživu medicinsku
dokumentaciju i uputiti ih na obvezu prethodnog podnošenja pisanog zahtjeva za
upućivanje na liječenje u inozemstvo Direkciji Zavoda.

Zahtjevi iz stavka 2. ovog članka rješavaju se
po hitnom postupku.«.

Članak 8.

U članku 22. a. u stavku 1. riječi: »i 17.a.«
zamjenjuju se riječima: »stavka 1.

Stavak 3. mijenja se i glasi:

»Drugostupanjsko rješenje donosi direktor Zavoda
na osnovi nalaza, mišljenja i ocjene višeg liječničkog povjerenstva Direkcije
Zavoda koje je donijeto na osnovi mišljenja doktora specijalista--konzultanata
iz članka 12. stavka 2. ovog Pravilnika. Nalaz, mišljenje i ocjena višeg
liječničkog povjerenstva Direkcije Zavoda, kojim se osiguranoj osobi odobrava
upućivanje na liječenje u inozemnu zdravstvenu ustanovu, obvezno podliježe
suglasnosti posebnog povjerenstva Ministarstva zdravstva i socijalne skrbi.

Iza stavka 3. dodaje se novi stavak 4. koji
glasi:

»U postupku rješavanja žalbe osigurane osobe ne
mogu sudjelovati isti doktori specijalisti-konzultanti i članovi posebnog
povjerenstva koji su sudjelovali u davanju mišljenja, odnosno davanju
suglasnosti u prvom stupnju.

Dosadašnji stavci 4. i 5. postaju stavci 5. i 6.

Članak 9.

Zahtjevi za upućivanje na liječenje u inozemstvo
zaprimljeni do 31. siječnja 2006. godine rješavat će se prema Pravilniku o
pravima, uvjetima i načinu korištenja zdravstvene zaštite u inozemstvu
(»Narodne novine« broj 76/02., 43/03., 198/03. i 30/05.).

Članak 10.

Ovaj Pravilnik stupa na snagu osmoga dana od
dana objave u »Narodnim novinama«, a primjenjuje se od 1. veljače 2006. godine.

Klasa:
025-04/05-01/327

Urbroj: 338-01-01-05-1

Zagreb,
21. prosinca 2005.

Predsjednik

Upravnog vijeća Hrvatskog zavoda

za zdravstveno osiguranje

**prim****. Stjepan Bačić, dr.
med**., v. r.

Pravilnik, NN 155/2005-3016